Det kniber gevaldigt for mange virksomheder med at nå i mål, selvom de gerne vil nedbringe antallet af arbejdsulykker. I flere år har der været omkring 40.000 mennesker, der er kommet til skade på arbejdspladsen om året i Danmark. Men hos Outrup Vinduer og Døre på Mors har de sat målrettet ind. Et spejl, der skal forhindre mennesker og gaffeltrucks i at støde sammen, en maskine, der skal fjerne glatte og støvede gulve, og en vaskemaskine, der kan vaske gulve i produktionen. Det er bare nogle af de tiltag Outrup Vinduer og Døre har indført for at mindske antallet af arbejdsulykker. - Vi har fra virksomhedens side, men vi synes også, medarbejderne har en interesse i, at de ikke kommer til skade, mener Henrik Nyby, der er direktør for Outrup Vinduer & Døre. I 2018 satte virksomheden for alvor fokus på at nedbringe arbejdsulykker, og det har virket. På bare ét år er virksomheden og de 150 ansatte gået fra 13 til 6 arbejdsulykker. - Det betyder jo for det første, at vi ikke har så mange, der går hjemme og er syge på grund af arbejdsskader. Vi kan regne med, at folk kommer hver dag, siger Henrik Nyby. Og gevinsterne stopper ikke her. - Jeg tror også, det betyder, at når det rygtes i området, at vi går meget op i sikkerhed, så bliver det lettere at tiltrække nye medarbejdere, mener direktøren. Og sikkerheden det er noget, medarbejderne sætter pris på. - Det betyder forhåbentligt, at jeg kan gå hjem med alle 10 fingre i behold, lyder det fra Dennis Timmermann, der er produktionsmedarbejder på virksomheden.
En vinduesfabrik på Mors er lykkes med at halvere antallet af arbejdsulykker.